google/wiki40b huggingface dataset:
Prienų dvaras

Butlerio pilis

Prie Nemuno, šalia santakos su Revuonos upeliu, neilgai: 1667–1701 m. stovėjo puošni Prienų pilis. Prancūzišką pilį primenančius rūmus, stovėjusius vos keturiasdešimt metų, valdė savininkai Gotardas Vilhelmas Butleris ir jo giminės. Bokštas buvęs trijų aukštų, mūrinis, dengtas čerpėmis, pastatytas Sisterono tvirtovėje stovėjusio XII a. bokšto pavyzdžiu. XVII a. viduryje šalia G. V. Butlerio rūmų buvo įkurtas parkas, kuris kartu sunyko su rūmais. Rūmus supo tvarkingas geometrinės struktūros parkas, jį puošusios pavėsinės, šiltnamiai, kanalai ir tvenkiniai. Parko alėjose augo iš kitų kraštų parvežti medžiai. Bokštas, kaip ir visa Prienų pilis, buvo sugriautas karų su švedais metu 1701 m. Pagal 1677 m. archyvinius dokumentus visi dvaro pastatai buvo mediniai. Teigiama, kad Butleriui valdant pastatyta mūrinė pilis, tačiau inventoriaus aprašuose ji neminima, o rašoma apie mūrinį pastatą, stovėjusį netoli Nemuno kranto. Mediniai įvairios paskirties pastatai (arklidė, svirnas, tvartai, bravoras, kalvė, pirtis, ratinė, virtuvė, pagalbiniai pastatai) nuo mūrinio pastato buvo atskirti tvenkiniais.

Prienų dvarvietė

Pagal 1782 m. dvaro inventoriaus aprašą Prienų dvaras buvęs gana stambus, pagrindiniai rūmai buvę barokinio stiliaus, dviejų aukštų su mansarda. Pirmame aukšte buvo erdvus vestibiulis ir 16 kambarių, antrame – 11 kambarių ir salė. Rūmų vidų puošė baltų koklių krosnys, židiniai, marmuro dekoras, lubos ir sienos puoštos medžio drožiniais. Pokylių salėje būta balkonėlio orkestrui.
Iki XX a. pradžios dvaras nunyko. Pilies pamatų liekanų dar buvo randama pirmaisiais XX a. metais. Čia statęsi namus vietiniai žmonės rasdavo gražių, spalvotų koklių, indų šukių, surūdijusių pinigų. Po Pirmojo pasaulinio karo namai dvarvietėje buvo statomi be jokios tvarkos, todėl dvarvietė buvo nuniokota, dvaro statiniai ir pamatai išardyti. Pagal 1920 m. surašytą aktą, liko tik 2 dvaro pastatai apverktinos būklės. Galiausiai dvaro likučiai buvo parduoti varžytinėse, o dvaro žemės parceliavimas tęsėsi iki 1938 m. Buvo nusavinta beveik 130 hektarų, dvaro pastatai ir dvarvietės teritorija. Prienų dvaro nebeliko. Prie Prienų piliavietės sunaikinimo prisidėjo ne tik žmonės, bet ir Nemunas, intensyviai ardantis krantus. Dvaro teritorijoje XX a. pradžioje pastatytas malūnas, kuriame 1984 m. buvo įkurtas viešbutis „Revuona“.
Jonas Vytautas Bakšys

Biografija

1933–1936 m. mokėsi Kretingos pranciškonų gimnazijoje, 1937–1939 m. – Utenos „Saulės“ gimnazijoje, 1939–1941 m. Biržų gimnazijoje. 1941–1945 m. studijavo Vilniaus universiteto Medicinos fakultete, 1946 m. studijas baigė Vytauto Didžiojo universitete. 1955 m. medicinos mokslų kandidatas.
Nuo 1946 m. dirbo Kauno universiteto Mikrobiologijos katedroje. 1949–1952 m. tarnavo tarybinėje kariuomenėje. 1952–1955 m. Karo medicinos akademijos Leningrade adjunktas. Nuo 1958 m. Kauno klinikinės ligoninės Vidaus ligų skyriaus gydytojas, 1959–1995 m. Kauno medicinos instituto hospitalinės terapijos skyriaus vedėjas. 1960–1995 m. dar ir Kauno medicinos instituto (nuo 1989 m. Kauno medicinos akademija) dėstytojas, nuo 1960 m. docentas, nuo 1990 m. profesorius.
Tyrė kvėpavimo, širdies ir kraujagyslių būklę po plaučių operacijų.
Ilgametis Kauno krašto terapeutų draugijos pirmininkas, medicinos žurnalų „Medicina“ ir „Medicinos teorija ir praktika“ redakcijos kolegijų narys.
Svirbeliniai

Išvaizda

Tai nedideli, kresni paukščiai. Galva palyginti didelė, kaklas trumpas. Snapas trumpesnis už galvą, platus, nedaug išlinkęs, su mažu kabliuku gale. Kojos trumpos, storos, stiprios, nagai stori ir riesti. Plunksnos tankios, minkštos. Spalvos lytinio dimorfizmo beveik nėra.

Biologija

Gyvena taiginio pobūdžio miškuose. Klajokliai.

Lizdas

Lizdą suka tarp šakų. Deda 3-7 dėmėtus kiaušinius. Patelė peri apie 2 savaites. Jauniklius maitina abu porelės nariai.

Mityba

Veisimosi periodu gaudo vabzdžius, rudenį ir žiemą minta įvairiais vaisiais, uogomis.

Paplitimas

Paplitę Eurazijoje ir Šiaurės Amerikoje.
Horizontinė koordinačių sistema

Koordinačių transformacijos

Žinant stebėtojo geografinę platumą φ, horizontines koordinates galima perskaičiuoti į pusiaujines koordinates.
h-aukštis, A-azimutas, tada pusiaujinės koordinatės δ-deklinacija, H-valandinis kampas randamos:
\sin \delta = \sin \phi \cdot \sin h + \cos \phi \cdot \cos h \cdot \cos A
\cos \delta \cdot \cos H = \cos \phi \cdot \sin h - \sin \phi \cdot \cos h \cdot \cos A
\cos \delta \cdot \sin H = - \sin A \cdot \cos h
Ekonomistas

Ekonomistas – profesija. Konkretus ekonomisto darbas priklauso nuo jo specializacijos (makroekonomika, mikroekonomika ir pan.). Jis tiria ir aprašo šalies ir tarptautinę prekių, paslaugų ir darbo rinkos būklę, pritaiko žinias ekonomikos problemoms spręsti ir ekonomikos politikai formuoti (makroekonomistas). Ekonomistas taip pat gali konsultuoti įmones (mikroekonomistas), valstybės valdymo institucijas, įstaigas bei kitas organizacijas apie esamą ekonominę padėtį ir jos reikšmę konkrečioms politikos ar finansinėms strategijoms. Jis daug dirba su dokumentais, dalyvauja susitikimuose ir derybose.

Reikalavimai

Ekonomistas privalo turėti aukštąjį ekonomikos išsilavinimą.
Ekonomistui reikalingi sugebėjimai bei savybės – loginis mąstymas, gebėjimas analizuoti informaciją, atlikti sudėtingus skaičiavimus, atidumas.

Veikla

Verslo sektoriuje ekonomistas gali dirbti įvairių skyrių viršininku (pvz., buhalterijos, išlaidų ilgalaikiam turtui įsigyti, kainodaros, investicijų), gali būti atsakingas ir už visas finansų funkcijas ar dirbti tam tikros srities ekspertu (finansavimo, biudžeto sudarymo, prekybos vertybiniais popieriais ir t. t.).
Bankininkystės sektoriuje ekonomistas gali dirbti banko ar jo padalinio (pavyzdžiui, sąskaitų valdymo, kredito, prekybos užsienio valiutomis, prekybos vertybiniais popieriais, bankininkystės produktų ir paslaugų plėtros) vadovu. Gali užimti finansų analitikų ar kitų sričių ekspertų pareigas.
Viešajame sektoriuje dirbantis ekonomistas planuoja valstybės finansuojamų institucijų biudžetą ir vykdo finansinės veiklos priežiūrą.
Organizacijos tarnautojai

Organizacijos tarnautojai (angl. Support staff) – organizacijos struktūros dalis, kuri padeda kitiems darbuotojams atlikti savo funkcijas.
Henrio Mintsbergo teigimu, tipiškoje gamybos įmonėje tarnautojams priskirtini darbuotojai dirbantys valgykloje, su paštu, išmokantys atlyginimus, teisės ir viešųjų ryšių skyriuose.
Tarnautojai, Mintsbergo teigimu, skirstytini į tuos, kurių darbui reikia aukštos kvalifikacijos, ir tuos, kurių darbui tokios kvalifikacijos nereikia. Žemos kvalifikacijos tarnautojai, jo nuomone, yra mažiausiai įtakinga organizacijos dalis, nes jie gali būti nesunkiai pakeisti, ir paskirstyti po skirtingas organizacijos dalis, dėl ko jiems sunkiau derinti savo veiksmus. Aukštos kvalifikacijos tarnautojų įtaka remiasi kompetencijos sistema. Dirbdami mažose grupėse, jie linkę skatinti bendradarbiavimą organizacijos viduje.
Oslo metropolitenas

Istorija

Metropolitenas Osle pradėtas statyti dar 19 amžiuje, 1898 metais. Tada įrengta pirmoji linija, tačiau ji buvo antžeminė. 1928 m. Osle atidaryta pirmoji požeminė linija, o 1966 m. atidaryta metropoliteno pilnavertė sistema. 1995 m. visos metro linijos, kertančios miestą, patalpintos po žeme. 2006 m. Osle įrengta žiedinė metro linija.

Bendra Informacija

Šiuo metu Osle yra 6 veikiančios metro linijos su 95 stotimis ir perveža apie 81 mln. keleivių per metus. Vidutinis eksploatacinis greitis 31 km/h. 2005 m. stotyse įrengta elektroninė bilietų sistema. Artimiausiu metu ruošiamasi ir toliau modernizuoti stotis, bei plėsti ir atnaujinti esamas linijas. 2003 m. iš Siemens kompanijos užsakyta 99 nauji traukiniai. Naujieji (MX3002) pakeis jau 30 metų eksploatacijoje esančius traukinius.
Sigitas Jagminas

Biografija

1985 m. baigė Joniškio tarybinį ūkį technikumą, technikas – mechanikas.
UAB „RadmėS“ direktorius.
Nuo 2001 m. Lietuvos socialdemokratų partijos Radviliškio rajono skyriaus narys, LSDP tarybos narys. 2003–2007 m. ir nuo 2011 m. Radviliškio rajono savivaldybės tarybos narys.
1996 m. įkurto muzikinio klubo „Seni pažįstami“ prezidentas, Liaudiškos muzikos kapelos muzikantas.
Vaikai Raimonda, Linas.
Neda Malūnavičiūtė

Biografija

1991–1996 m. studijavo Lietuvos muzikos akademijos V. Gelgoto fleitos klasėje, dalyvavo „Copenhagen Rhytmic Music Academy“ rengiamuose džiazo kursuose.
Džiazo scenoje debiutavo 1988 m. su Vladimiro Čekasino vadovaujamu moksleivių džiazo ansambliu. 1993 m. pradėjo dainuoti su A. Anusausko kvintetu, su juo 1994 m. gavo Birštono džiazo festivalio Didįjį prizą, ir su Kauno bigbendu (vadovas Romualdas Grabštas). 1994 m. Balstogės (Lenkija) tarptautiniame vokalistų konkurse gavo Didįjį prizą. 1994–1996 m. ansamblio „Džiazo nublokšti“ vokalistė. Koncertuoja su žymiausiais Lietuvos ir užsienio džiazo kolektyvais, 1999 m. su D. Pulausko kvintetu gavo „Yesterday-Parnu Festival“ (Estija) pagrindinį prizą. Koncertavo Europos šalyse, JAV ir kitur, dalyvavo festivaliuose.
FK Pirin Blagoevgrad

Istorija

Klubas įkurtas 1922 m. Ilgą laiką tai buvo stipriausia miesto komanda. Tačiau 2005 m. į aukščiausiąją lygą pateko PFK Pirin Blagoevgrad, o prasidėjus naujajam sezonui FK Pirin dėl licencijavimo problemų iš lygos buvo pašalintas, tačiau 2008 m. gruodį prisijungė PFK Pirin klubą ir vėl tapo pagrindine miesto komanda. Tačiau 2011 m. birželį klubas vėl dėl finansinių sunkumų pašalintas iš aukščiausiosios lygos į II lygą ir neteko profesionalų klubo statuso.
Bifurkacijos diagrama

Bifurkacijos diagrama dinaminėms sistemoms rodo galimus ilgo laiko tarpo sistemos kintamuosius kaip bifurkacijos parametro funkciją. Ji paprastai naudojama pavaizduoti stabilius sprendinius su ryškia linija ir nestabilius su taškuota linija.
Tulai

Tulų susiskirstymas

Dauguma tulų yra hinduistai. Jie susiskirstę į tokias kastas kaip: buntai, mogavyrai (Mogaveera), bilavai (Billava), kulalai, ganigai, šivali brahmanai (Shivalli Brahmins), sthanika brahmanai (Sthanika Brahmins) ir kiti.
Tulų tautos atstovai yra kai kurie garsūs Indijos kino aktoriai, pvz., Aishwarya Rai, Shilpa Shetty.

Tradicijos

Tulai laikosi Aliya Kattu sistemos, kur iš vyriškio (dėdės) paveldi jos sesers sūnus. To nesilaiko tik brahmanai ir Parivara buntai. Kitos specifinės tradicijos yra Bhuta Kola (dvasių garbinimas), Nagaradhane (gyvačių garbinimas) ir Jakšagana (Yakshagana, savitas teatras).

Tulų Naujieji Metai vadinami Bisu, jie sutampa su šventėmis Baisakhi, Vishu ir Songkran (tajų Naujieji Metai).

Autonomijos reikalavimas

Nuo Indijos nepriklausomybės paskelbimo ir Indijos valstijų vėlesnių pertvarkymų tulai reikalauja tulų kalbai nacionalinės kalbos statuso ir įkurti tulų valstiją Tulu Nadu. Anksčiau kiek prislopęs paskutiniais metais autonomijos siekimas vėl stiprėja. Kelios organizacijos (pvz., Tulu Rajya Horata Samiti) plėtoja šį tulų siekį ir dažnai regnia Tulu Nadu miestuose mitingus ir demonstracijas, kuriuose propaguoja šį siekį.
Palenkės Bialos Senosios žydų kapinės

Palenkės Bialos Senosios žydų kapinės (lenk. Stary cmentarz żydowski w Białej Podlaskiej) – žydų kapinės, egzistavusios Palenkės Bialos mieste, ul. Brzeskiej gatvėje. Kapinės buvo uždarytos XIX a. pradžioje, kai pradėjo veikti Palenkės Bialos Naujosios žydų kapinės. Didžioji dalis paminklų buvo sunaikinti per I pasaulinį karą. Kapinių vietoje stovi paminklas ištremtiems į Sibirą lenkams.
Nina Zilli

2012 m. Eurovizija

Zilli atstovavo Italijai 2012 m. Eurovizijos dainų konkurse su daina „L’amore è femmina“. Kadangi Italija yra viena iš „Big Five“ šalių, kurios daugiausiai finansuoja konkursą, Zilli be atrankos iškart pateko į finalą ir jame užėmė 9 vietą su 101 tašku.
Rally Utena

Rally Utena – automobilių ralio varžybos vykusios Utenos savivaldybės teritorijoje. 2015 m. vykusias varžybas organizavo Utenos automobilių sporto klubas „MGEAR“. Ralis patenko į 2015 m. Lietuvos automobilių ralio čempionato sudėtį. Varžybos vyko žvyro, asfalto dangomis.
Laimis Bratikas

Biografija

1988–1993 m. studijavo VU Komunikacijos fakultete žurnalistikos specialybę.
1990–1992 m. Lietuvos televizijos naujienų direkcijos žurnalistas. 1992–2000 m. LRT Kauno programų direkcijos laidos „Laisvės alėja“ redaktorius ir žurnalistas. 2000–2004 m. LRT laidos „Kariai“ redaktorius. 2007–2009 m. žurnalo „Kardas“ bendraautoris. 2008-2014 m. LRT radijo laidos "Laisvai" redaktorius.
2000–2005 m. Kauno kolegijos lektorius. 2002–2003 m. dienraščio „Lietuvos žinios“ Kauno skyriaus žurnalistas. 2003-2011 m. Karo prievolės administravimo tarnybos prie KAM valstybės tarnautojas, 2011- 2014 Krašto apsaugos savanorių pajėgų štabo valstybės tarnautojas. Nuo 2014 m. Lietuvos kariuomenės Strateginės komunikacijos departamento valstybės tarnautojas.
2004 m. apdovanotas LR krašto apsaugos sistemos NATO proginiu medaliu, 2010 m. Krašto apsaugos savanorių pajėgų medaliu už 5 m. garbingą tarnybą, 2012 m. Krašto apsaugos savanorių pajėgų medaliu "Už pasižymėjimą", 2015 m. Lietuvos kariuomenės medaliu "Už pasižymėjimą".
Lietuvos rekordus fiksuojančios agentūros „Factum“ korespondentas. Lietuvos sporto žurnalistų federacijos ir Lietuvos žurnalistų sąjungos narys.
Pranas Lesauskis

Pranas Lesauskis (1900 m. lapkričio 17 d. Žeberiųiuose, Tverų valsčius – 1942 m. lapkričio 27 d. Gorkio srities, Suchobezvodnoje lageryje, (dab. Žemutinio Naugardo sritis) – Lietuvos vadybos specialistas, matematikas, matematikos daktaras, Lietuvos kariuomenės pulkininkas.

Biografija

1920 m. baigė Telšių gimnazijos 5-ias klases ir 1920 m. lapkričio 15 d. įstojo į Lietuvos kariuomenę. 1921 m. gruodžio 18 d. baigė Karo mokyklą. 1921 m. gruodžio 18 d. suteiktas leitenanto laipsnis, paskirtas 4-jo artilerijos pulko 2-sios haubicų baterijos jaunesniuoju karininku. 1922 m. baigė sutrumpintą artilerijos kursą ir buvo perkeltas į Mokomąją atskirąją bateriją jaunesniuoju karininku. 1922 m. eksternu baigė Kauno 1-ją gimnaziją. 1923 m. spalio 22 d. buvo paskirtas į Artilerijos tiekimo skyrių. 1925 m. gegužės 15 d. suteiktas vyresniojo leitenanto laipsnis. 1927 m. rugpjūčio 1 d. suteiktas kapitono laipsnis. 1927 m. baigė Lietuvos universiteto Matematikos-gamtos fakulteto Fizikos skyrių. 1930 m. baigė Turino (Italija) Aukštąją artilerijos technikos mokyklą ir tais pačiais metais įgijo Karališkojo Romos universiteto matematikos daktaro diplomą. Nuo 1930 m. birželio 23 d. buvo paskirtas Lietuvos Krašto apsaugos ministerijos Ginklavimosi valdybos balistikos kabineto vedėju. 1930 m. lapkričio 23 d. suteiktas majoro laipsnis. 1931 m. grįžo į Lietuvą, nuo 1933 m. gruodžio 21 d. pulkininkas-leitenantas. Nuo 1935 m. liepos 1 d. buvo paskirtas eiti Studijų ir technikos skyriaus viršininko pareigas. Nuo 1936 m. vasario 1 d. buvo paskirtas Lietuvos Krašto apsaugos ministerijos Ginklavimosi valdybos viršininku. Nuo 1937 m. lapkričio 4 d. tapo Lietuvos katalikų mokslo akademijos nariu. 1937 m. gruodžio 31 d. suteiktas pulkininko laipsnis. 1940 m. rugsėjo 11 d. sovietams okupavus Lietuvą ir likviduojant Lietuvos kariuomenę, buvo paskirtas 29-sios sovietų armijos artilerijos valdybos tiekimo viršininku, tačiau 1940 m. spalio 9 d. įsakymas buvo atšauktas ir iš kariuomenės atleistas. Pradėjo dėstyti Vytauto Didžiojo universiteteo Technologijos fakulteto Matematikos katedroje. 1941 m. sausio 4 d. suteiktas daktaro ir profesoriaus vardas. 1941 m. sausio 3 d. sovietų NKVD suimtas, kalėjo Kauno NKVD kalėjime, o vėliau išvežtas į Maskvos Lefortovo kalėjimą. 1941 m. kovo 19 d. nuteistas 8-iems metams lagerio ir 4-iems metams tremties. Kalėjo Gorkio srities Suchobezvodnoje lageryje. Žuvo 1942 m. lapkričio 27 d. lageryje. Palaikų palaidojimo vieta nežinoma. 1958 m. kovo 20 d. buvo reabilituotas.
Vakarų provincija (Ruanda)

Istorija

Provincija sudaryta 2006 m. iš buvusių Šangugu, Gisenjo ir Kibujės provincijų.
Lenkijos valstiečių partija

Partijos siekiai

LVP politinė programa remiasi agrarizmo doktrina. Partija pasisako už valstybės intervencionizmą ekonomikoje, ypač žemės ūkyje bei lėtesnę privatizaciją. LVP palaikė Lenkijos įstojimą į Europos Sąjungą tik palankesnėmis sąlygomis.
Lenkijos valstiečių partija pasisako už nemokamą mokslą ir sveikatos apsaugą, galimybę laisvai prieiti prie LLR archyvų.
LVP pasisako prieš proporcinių mokesčių įvedimą, mirties bausmės atkūrimą, eutanazijos bei abortų legalizavimą bei homoseksualų santuokas. LVP nepalaiko profesionalios kariuomenės kūrimo, atsisakant šauktinių, idėjos bei lengvųjų narkotikų legalizavimo, nepritaria bažnyčios atskyrimui nuo valstybės bei pavietų likvidavimui.

Rinkimų rezultatai

2007 m. Seimo rinkimuose LVP gavo 1,4 mln. (8,9 %) balsų ir turėjo 31 vietą parlamente. 2011 m. rinkimuose užėmė ketvirtąją vietą, surinkusi 8,36 % balsų ir šiuo metu turi 28 vietas Seime bei dvi vietas Senate. 2014 m. Europarlamento rinkimuose partija iškovojo keturis mandatus. 2015 m. rinkimuose surinko 5,13 % balsų. Rinkimus laimėjus partijai Teisė ir Teisingumas, nepateko į valdančiąją koaliciją.
Nuo 2005 m. partijai vadovavęs Valdemaras Pavliakas D. Tusko vyriausybėje 2007–2012 m. buvo vicepremjeras ir ekonomikos ministras. Šiuo metu partijai vadovauja Janušas Piechocinskis.
Doiinhanono nacionalinis parkas

Vieta

Parkas užima 482,40 km² plotą ir įsikūręs aplink Doi Inthanono kalną, apima Maeklango (Mae Klang), Maepakongo (Mae Pakong), Maepono (Mae Pon), Maehojo (Mae Hoi), Maeja (Mae Ya), Maečaemo (Mae Chaem) ir Maekhano (Mae Khan) apylinkėse. Per parko teritoriją teka Pingas.
Granatas

Radimvietės

Piropai randami daugelyje pasaulio šalių. Tradicinės kasyklos ir apdirbimo vietos yra Čekijoje Bohemijoje („Bohemijos granatai“), kur sąnašynų telkiniai užima maždaug 70 km² plotą. Kitos žymios radimvietės – Pietų Afrikos Respublikoje, ypač Kapo provincijoje („Kapo rubinai“). Nedidelių telkinių yra Rusijoje, ypač Jakutsko regione, kur jie randami kartu su deimantais. JAV daugiausia piropų aptinkama Kolorado ir Arizonos valstijose, žymiausias – „Arkanzaso rubinas“. Piropų rasta Brazilijoje, Argentinoje, Australijoje, Tanzanijoje, Zaire, Zimbabvėje, Mongolijoje, dideli telkiniai aptikti Nigerijoje.
Vašingtono Smitsono muziejuje saugoma daug įvairių šlifuotų granatų: 174 ir 67,3 karatų almandinai (iš Aidaho), 64,2 karatų grosuliaras (iš Šri Lankos), 10,4 ct sveriantis andraditas (iš Rusijos), 74,3 ct rodolitas (iš Tanzanijos), 109 ct spesartinas (iš Brazilijos). Didžiausias šlifuotas piropas sveria 633,4 karatų (rastas Bohemijoje). Ulrike von Lowitzow granatų kolekcijoje yra didžiausias, 13,2 karatų sveriantis piropas (iš Bohemijos).
Izostazija

Izostazija (graik. izo + stasis – būklė) – žemės plutos ir mantijos masių pusiausvyros būsena; procesas, kuriantis gravitacinę litosferos ir astenosferos pusiausvyrą. Litosfera tartum plūduriuoja plastiškoje astenosferoje pagal Archimedo dėsnį. Kuo storesnė arba kuo tankesnė žemės pluta, tuo jos apačia yra giliau panirusi į plastinį substratą (dėl to kalnai paprastai turi „šaknis“). Žemės plutos svyravimai dėl ledynų dangos kilimo yra izostazinio pobūdžio (jie dar vadinami glacioizostazija). Judriose žemės plutos zonose yra izostazinių anomalijų. Izostazinės jėgos paprastai riboja tektoninių judesių smarkumą ir atstato pusiausvyrą.
Danijos krona

Monetos

Monetas į apyvartą leidžia Danijos nacionalinis bankas. Kada valiuta buvo pristatyta 1870 m., monetos buvo nukaldintos 1, 2, 5, 10 ir 25 erių, bei 1, 2, 10, 20 kronų nominalais. Paskutinės dvi buvo auksinės, 1, 2 kronų, 10, 25 erių - sidabrinės, likusios – bronzinės. Šiuo metu apyvartoje yra 1, 2, 5, 10, 20 kronų bei 50 erių nominalo monetos.
Chlamidiozė

Chlamidiozė – infekcinė lytiškai plintanti liga, kurią sukelia į bakterijas panašūs organizmai chlamidijos (Chlamydia trachomatis). Tai viena iš labiausiai paplitusių lytiniu keliu plintančių ligų.
Serganti motina gimdydama gali užkrėsti kūdikį, kuris dėl šios ligos gali susirgti plaučių bei akių uždegimu.

Požymiai ir pasekmės

Požymiai dažniau pasireiškia vyrams: ima skaudėti sėklides, atsiranda niežulys, išskyrų. Moterims būdingas šlapimtakių perštėjimas, skauda pilvo apačią, atsiranda baltų, gelsvų ar žalsvų išskyrų. Infekcija gali persimesti į gimdą ir sukelti jos uždegimą. Laikui bėgant, tiek vyrams, tiek moterims, liga gali sukelti nevaisingumą.
Mintis (spaustuvė)

Mintis – Australijos lietuvių spaustuvė, 1951–1988 m. veikusi Sidnėjuje.
Romualdas Staišiūnas

Biografija

1995 m. Klovainių seniūnijos inžinierius komunalininkas, nuo 2000 m. Klovainių seniūnas.
1994 m. Lietuvos socialdemokratų partijos Pakruojo rajono skyriaus narys.
2003 m. kovo – balandžio mėn. Pakruojo rajono savivaldybės tarybos narys.
Žmona Sigita, vaikai Linas, Mindaugas.
Rimantas Giržadas

Biografija

1990 m. Gomelio kooperacijos institute baigė buhalterinę apskaitą ir ūkinės veiklos analizę. Vartotojų kooperatyvo „Kelmės prekyba“ valdybos pirmininkas, direktorius.
Naujoji sąjunga (socialliberalai) Kelmės rajono skyriaus narys. 2000–2003 m. ir nuo 2007 m. Kelmės rajono savivaldybės tarybos narys.
Sutuoktinė Virgutė, vaikai Aurimas, Laura.
Šiaulių rajono savivaldybės taryba 1995–1997 m.

Teisinis pagrindas

Rinkimai įvyko vadovaujantis 1992 m. spalio 25 d. Konstitucijos nuostatomis, 1994 m. liepos 7 d. naujuoju Vietos savivaldos įstatymu ir nauju 1994 m. liepos 7 d. savivaldybių tarybų rinkimų įstatymu. Be to, 1994 m. liepos 19 d. priimtas Lietuvos Respublikos teritorijos administracinių vienetų ir jų ribų įstatymas.
Lietuvos Respublikos administraciniais vienetais tapo apskritys ir savivaldybės, gyvenamosios vietovės suskirstytos į miesto ir kaimo gyvenamąsias vietoves. Panaikintos savivaldybių pakopos, miesto gyvenamosioms vietovėms priskirti miestai, kaimo gyvenamosioms vietovėms – miesteliai ir kaimai. Savivaldybė sudaroma iš gyvenamųjų vietovių. Jos teritorija gali būti skirstoma į seniūnijų aptarnaujamas teritorijas. Iki 25 sumažintas Šiaulių rajono savivaldybės tarybos narių skaičius, meras tapo ir atstovaujamosios, ir vykdomosios valdžios galva.

Veikla

Rajono meru išrinktas Vincas Girnius, jo pavaduotoju Alfredas Jonuška. Savivaldybės administratoriumi paskirtas Rimundas Domarkas. 1996 m. V. Girnių paskyrus Šiaulių apskrities viršininku, meru išrinktas A. Jonuška.
Vidurio Darfūras

Geografija

Teritorija turi sieną su Čadu ir Centrinės Afrikos Respublika. Daugiausia plyti savanos.
Silio salos

Silio salos (angl. Isles of Scilly, korn. Syllan) – smulkus salynas Britų salose, Atlanto vandenyne, 45 km į vakarus nuo Kornvalio pusiasalio galo (Žemės Krašto). Priklauso Anglijai, Kornvalio grafystei. Plotas – 16,03 km².

Gyventojai

2011 m. Silio salose gyveno 2200 žmonių. 97 % gyventojų yra britai, daugiausia kornų kilmės. Pagrindinė gyvenvietė – Hiutaunas (Hugh Town; Sent Meriso s.). Verčiamasi daugiausia turizmu. Taip pat auginamos gėlės (ypač narcizai), daržovės, žvejojama. Sent Meriso saloje yra mažas oro uostas, į kurį skraidina lėktuvai iš Žemės Krašto ir Niukio, Treske yra sraigtasparnių tūpimo aikštelė. Iš Penzanso plukdo keltas, tarp salų – kateriai. Vienintelėje Sent Meriso saloje yra automobilių eismas, veikia viešasis transportas.

Istorija

Salos gyvenamos nuo akmens amžiaus. Gali būti, kad šios salos yra graikų minimos finikiečių aplankytos Kasiteridų salos (Κασσίτερος). Dar romėnų laikais Silio salos galėjo sudaryti vieną bendrą salą, bet vėliau kylantis vanduo jas atskyrė. 995 m. ties šiomis salomis norvegų karalius Olafas Trigvasonas sutiko misionierių ir apsikrikštijo. Salas XII a. vid. puolė vikingai. Viduramžiais vietiniai gyventojai prarado kornų kalbą ir pradėjo kalbėti angliškai. Nuo 1651 iki 1986 m. Silio salos teoriškai buvo karo padėtyje su Nyderlandais. Salas kartais pasiekdavo berberų piratai. Tarp uolų ir skardžių yra nuskendę daugybė laivų.